เอไอเอดันประกันยาวสู้แบงก์
ปีนี้กวาดยอดขายใหม่โต30% น้ำท่วมกระทบต่ำกว่าที่คาด
23 เม.ย. 2555

ปีนี้กวาดยอดขายใหม่โต30% น้ำท่วมกระทบต่ำกว่าที่คาด
เอไอเอแรงไม่หยุดปี 2555 ตั้งเป้ายอดขายเบี้ยใหม่โต 30% ยันสินค้าแบบคุ้มครองระยะยาวสู้ธนาคารได้แบบนิ่มๆ
นายรอน แวน โอเยน ประธานเจ้าหน้าที่บริหาร บริษัท เอไอเอ ประเทศไทย เปิดเผยว่า ปี 2555 บริษัทตั้งเป้ายอดขายเบี้ยใหม่เพิ่มขึ้น 30% จากปีที่ผ่านมา และตั้งเป้าเบี้ยรับรวมเพิ่มขึ้นประมาณ 10-15% โดยการผลักดันให้ตัวแทนหันมาขายแบบประกันชีวิตที่เน้นให้ความคุ้มครองระยะยาว เพื่อแข่งขันกับธนาคารที่เน้นขายสินค้าระยะสั้น ให้ผลตอบแทนสูง 
ทั้งนี้ บริษัทเริ่มหันมาทำตลาดแบบประกันที่เน้นความคุ้มครองชีวิตระยะยาวร่วม 2 ปี ทำให้สัดส่วนเบี้ยของประกันระยะยาวเพิ่มขึ้นมาเป็น 70% จากเดิมอยู่ที่ 40% และยอดขายใหม่เติบโตเฉลี่ยประมาณ 20% ในช่วงก่อนประสบปัญหาน้ำท่วมหนัก หรือแม้แต่หลังน้ำท่วมยอดขายก็ไม่สะดุด แต่จะลดลงบ้าง การเติบโตเฉลี่ยเหลือประมาณ 15% แต่หลังจากนี้คาดว่าจะกลับเข้าสู่ภาวะปกติ 
นายสัตยา เทพบรรเทิง ผู้จัดการทั่วไป ฝ่ายตัวแทนประกันชีวิต บริษัท เอไอเอ ประเทศไทย เปิดเผยปี 2555 นี้ ตั้งเป้ายอดขายเบี้ยใหม่ผ่านตัวแทนไว้ที่ 1.4 หมื่นล้านบาท เพิ่มขึ้นประมาณ 15% เมื่อเทียบกับปีที่ผ่านมาที่มีเบี้ยใหม่ 1.1 หมื่นล้านบาท เน้นขายแบบประกันที่คุ้มครองระยะยาวเป็นหลัก และคุ้มครองความเสี่ยงจากการเจ็บป่วย ซึ่งเป็นแบบประกันชีวิตที่ต้องอาศัยทักษะความชำนาญและความสามารถพิเศษของตัวแทนในการอธิบายให้ลูกค้าเข้าใจ
“เราไม่ต้องการแข่งขันกับธนาคารพาณิชย์ ที่เน้นขายสินค้าระยะสั้น เน้นเรื่องจ่ายผลตอบแทนสูง ซึ่งแบงก์จะมีความเชี่ยวชาญด้านนั้น แต่ไม่มีความเชี่ยวชาญในสินค้าที่มีความซับซ้อน ทำให้ตัวแทนสามารถหาลูกค้าใหม่ได้อย่างต่อเนื่อง ซึ่งมีลูกค้าอีกจำนวนมากที่ยังไม่มีความคุ้มครอง” นายสัตยา กล่าว
สำหรับบริษัท เอไอเอ ประเทศไทย จะมีรอบปีบัญชีเริ่มต้นเดือน ธ.ค.และสิ้นสุดเดือน พ.ย. แตกต่างจากบริษัทประกันชีวิตอื่นๆ ที่รอบบัญชีจะตรงกับปีปฏิทิน ซึ่งจากการรวบรวมข้อมูลของสมาคมประกันชีวิต ไตรมาสแรกของปี 2555 มีเบี้ยใหม่ 3,810.7 ล้านบาท เพิ่มขึ้น 4.60% เมื่อเทียบกับงวดเดียวกันของปีที่ผ่านมา เฉพาะเดือน ธ.ค.ซึ่งเป็นเดือนแรกของไตรมาสแรก เบี้ยใหม่เพิ่มขึ้น 30% ส่วนเบี้ยรับรวมมีจำนวน 2.56 หมื่นล้านบาท เพิ่มขึ้น 10.64% ส่วนปี 2554 ที่ผ่านมามีเบี้ยใหม่ 1.50 หมื่นล้านบาท เบี้ยรับรวม 9.35 หมื่นล้านบาท 
ขณะที่ผลประกอบการไตรมาสแรกกลุ่มเอไอเอ 15 ประเทศในเอเชีย มีเบี้ยใหม่เพิ่มขึ้น 6% เมื่อเทียบกับไตรมาสแรกของปี 2554 ซึ่งช่วงแรกนักวิเคราะห์คาดว่ากลุ่มเอไอเอจะไม่เติบโต เนื่องจากประเทศไทยมีปัญหาน้ำท่วมหนัก แต่น้ำท่วมดังกล่าวกลับไม่ส่งผลกระทบหนักตามที่คาดการณ์ไว้ช่วงแรก